รุมจับ ร.ต.อ.โกงเงินแท็กซี่ เปิดเฟซลวง จองป้ายแดง
เชิดไป 5 แสน กลับไม่ได้รถ,กลุ่มเหยื่อรุดแจ้งเอาผิด รอง สวป.สน.หัวหมาก นายหน้าเชิดเงินดาวน์รถแท็กซี่ป้ายแดง ผู้กองแสบโพสต์เฟซบุ๊กยันได้รับรถเร็ว ผู้เสียหายหลงเชื่อไว้ใจเห็นเป็นตำรวจติดต่อนัดเจอที่ศูนย์รถย่านประเสริฐมนูกิจ ทำสัญญาวางเงินจองรายละกว่าแสนบาท แต่บ่ายเบี่ยงส่งรถ รวมสูญเงินกว่า 5 แสนบาท ตัวแทนศูนย์รถยัน คู่กรณีทำสัญญาจ่ายเงินกันจริงแต่ไม่ได้นำเงินเข้าระบบการจองรถ ผู้บังคับบัญชาเผย ลูกน้องล่องหนลาป่วยเกือบครึ่งเดือนแล้ว,ตำรวจหารายได้เสริมเป็นนายหน้าดาวน์รถแท็กซี่เชิดเงินหนี เปิดเผยขึ้นเมื่อเวลา 11.30 น. วันที่ 18 พ.ค. นายขันต์ชัย ไม้หวัน อายุ 41 ปี อยู่บ้านเลขที่ 43/7 ต.เมืองพล อ.พล จ.ขอนแก่น อาชีพขับแท็กซี่ พร้อมกับกลุ่มผู้ขับขี่รถแท็กซี่อีก 3 คน เดินทางเข้าแจ้งความกับ ร.ต.อ.ชิตณรงค์ กลางประพันธ์ รอง สว. (สอบสวน) สน.โชคชัย ให้ดำเนินคดีกับ ร.ต.อ.วิโรจน์ ลีลาเสร็จ รอง สวป.สน.หัวหมาก ข้อหาฉ้อโกง พร้อมนำเอกสารการทำธุรกรรมในการซื้อรถที่ศูนย์รถโตโยต้า (ลิบรา) ถนนประเสริฐมนูกิจ แขวงและเขตลาดพร้าว กทม. และหลักฐานอื่นๆ หลังถูกเชิดเงินค่าจองรถแท็กซี่ รวมเป็นเงินกว่า 500,000 บาท,นายขันต์ชัยเผยว่า เมื่อประมาณต้นเดือน ม.ค.ที่ผ่านมา ตนไปพบหน้าเฟซบุ๊กของ ร.ต.อ.วิโรจน์ ใช้ชื่อเฟซบุ๊กว่า วิโรจน์ น้องภูผา แท็กซี่ป้ายแดง ลีลาเสร็จ ส่งข้อความไปพูดคุยในรายละเอียดเรื่องรถ ร.ต.อ.วิโรจน์บอกว่าจองรถกับเราจะได้รถเร็ว ประกอบกับช่วงนั้นรถแท็กซี่ขาดตลาดมากจึงตอบตกลงแล้วนัดไปจองรถยนต์กับ ร.ต.อ.วิโรจน์ที่ศูนย์โตโยต้า ประเสริฐมนูกิจ (ลิบรา) จองรถยนต์ยี่ห้อโตโยต้า รุ่นอัลติส 1.8E วางเงินจอง 105,000 บาท และทำสัญญากันที่นั้น ตนคิดว่าน่าเชื่อถือเพราะทำสัญญากันที่ศูนย์และคิดว่า ร.ต.อ.วิโรจน์คงไม่โกงแน่ๆเพราะเป็นตำรวจ โดยมีกลุ่มเพื่อนที่อยากได้รถเร็วมาทำสัญญากับ ร.ต.อ.วิโรจน์เหมือนกันบอกว่าจะได้รถเดือน มี.ค. แต่เมื่อถึงเวลารับรถกลับได้รับคำตอบว่ารถยังไม่เข้ามาให้รอก่อน กระทั่งเดือน เม.ย.อ้างว่ารถยังไม่เข้าศูนย์และบ่ายเบี่ยงมาเรื่อยๆ,ไปติดตามเรื่องที่ สน.หัวหมาก ก็ไม่เจอล่าสุดวันที่ 7 พ.ค. กลับติดต่อไม่ได้ปิดมือถือไปพบ พ.ต.อ.ศักดิ์สิทธิ์ มีสวัสดิ์ ผกก.สน.หัวหมากผู้บังคับบัญชาให้ติดตาม แต่ไม่มีความคืบหน้าตัดสินใจมาแจ้งความ และอยากให้เป็นข่าว เพราะเงินก้อนนี้เป็นเงินก้อนสุดท้ายของทุกคน ขอคืนผมเถอะครับอย่าโกงผมเลย ต้องหาเงินเลี้ยงดูลูกเมีย นายขันต์ชัยกล่าว,นายกิติศักดิ์ ลีแก้ว เจ้าหน้าที่ฝ่ายขายศูนย์โตโยต้า ประเสริฐมนูกิจ (ลิบรา) กล่าวว่า สำหรับกรณีดังกล่าวผู้กองคนนี้ได้เข้ามาทำสัญญาจริง แต่เป็นการทำเอกสารกับผู้ที่จะซื้อรถเท่านั้นไม่ได้มาทำกับศูนย์และไม่มีการนำเงินเข้ามาในระบบการจองทำให้ไม่สามารถเอารถไปได้ บริษัทไม่สามารถรับผิดชอบได้ แต่สำหรับตัว ร.ต.อ.วิโรจน์เป็นนายหน้าขายรถแท็กซี่กับศูนย์มากว่า 8 ปี ปล่อยรถไปแล้วประมาณ 40 คัน วันนี้ผู้จัดการส่งตนมาดูเหตุการณ์ เนื่องจากศูนย์รถอาจได้รับความเสียหาย,ร.ต.อ.ชิตณรงค์กล่าวว่า เบื้องต้นให้ผู้เสียหายทั้ง 4 คน ลงบันทึกประจำวันไว้ เพราะกรณีดังกล่าว ต่างกรรมต่างวาระกัน เบื้องต้นจะประสานไปที่ สน.หัวหมาก เพื่อติดตามตัว ร.ต.อ.วิโรจน์เข้ามาพบเพื่อพูดคุยไกล่เกลี่ยกัน ผู้เสียหายต้องการเอาเงินคืนเท่านั้น ในกรณีแจ้งความเอาผิดข้อหาฉ้อโกงเป็นคดียอมความได้ต้องเรียกทั้งสองฝ่ายมาพูดคุยหาทางออกร่วมกันต่อไป,ต่อมาเวลา 19.00 น. พ.ต.อ.ศักดิ์สิทธิ์ มีสวัสดิ์ ผกก.สน.หัวหมาก เผยถึงกรณีดังกล่าวว่า เบื้องต้นอยู่ระหว่างให้ฝ่ายป้องกันปราบปราม ต้นสังกัดโดยตรงตรวจสอบข้อเท็จจริง ตอนนี้ไม่สามารถให้ข้อมูลได้ เนื่องจากยังไม่ได้รับรายงานต้องตรวจสอบให้แน่ชัดก่อน,ด้าน พ.ต.ท.สมชาย ภัทรกุลดิลก รอง ผกก.ป. สน.หัวหมาก ผู้บังคับบัญชาโดยตรงของ ร.ต.อ.วิโรจน์ ลีลาเสร็จ รอง สวป.สน.หัวหมาก ถูกกล่าวหาเชิดเงินจองรถ กล่าวว่า ตอนนี้ยังไม่สามารถติดต่อ กับ ร.ต.อ.วิโรจน์ได้ เนื่องจากลาป่วยได้ประมาณ 15 วันแล้ว ในส่วนของการช่วยเหลือผู้เสียหายต้องรอฟังข้อเท็จจริงจาก ร.ต.อ.วิโรจน์ก่อน แต่เท่าที่ทราบ ร.ต.อ.วิโรจน์ทำธุรกิจประเภทนี้มาหลายปีแล้วแต่ไม่เคยมีปัญหา และเนื่องจากตนเพิ่งย้ายมาอยู่ที่ สน.หัวหมาก เพียงไม่กี่เดือนไม่ทราบว่าผู้ใต้บังคับบัญชามีปัญหาในเรื่องธุรกิจส่วนตัวหรือไม่,ขณะเดียวกันผู้สื่อข่าวพยายามโทรศัพท์ติดต่อกับ ร.ต.อ.วิโรจน์ สีลาเสร็จ รอง สวป. สน.หัวหมาก แต่กลับพบว่าปิดโทรศัพท์ไม่สามารถติดต่อได้
กลุ่มเหยื่อรุดแจ้งเอาผิด รอง สวป.สน.หัวหมาก นายหน้าเชิดเงินดาวน์รถแท็กซี่ป้ายแดง ผู้กองแสบโพสต์เฟซบุ๊กยันได้รับรถเร็ว
สน.หัวหมาก,เงินดาวน์,แท็กซี่,นายหน้า,ข่าวหน้า1,ข่าวทั่วไป